Temeljem članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19) i članka 21.Statuta Međimurske županije („Službeni glasnik Međimurske županije“ broj 26/10, 4/13, 6/13 – pročišćeni tekst, 8/13, 6/14, 2/18 i 10/18- pročišćeni tekst), Skupština Međimurske županije je na \_\_\_\_\_\_\_\_\_\_sjednici, održanoj \_\_\_\_\_\_\_\_\_\_\_\_\_2020. godine, donijela

**STATUTARNU ODLUKU**

**O IZMJENAMA I DOPUNAMA STATUTA MEĐIMURSKE ŽUPANIJE**

Članak 1.

Statut Međimurske županije („Službeni glasnik Međimurske županije“ broj 26/10, 4/13, 6/13 – pročišćeni tekst, 8/13, 6/14, 2/18 i 10/18- pročišćeni tekst) - (u daljnjem tekstu: Statut) mijenja se i dopunjava sukladno odredbama ove Odluke.

Članak 2.

U članku 45.a stavak 2. Statuta mijenja se i glasi:

*„Ako Županijska skupština ne otkloni uočene nedostatke iz stavka 1. ovoga članka, župan je dužan bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.“*

Stavak 3. mijenja se i glasi:

*„Postupajući po odluci župana o obustavi iz stavka 1. ovoga članka, u roku od 30 dana od zaprimanja odluke nadležno tijelo državne uprave donijet će:*

*1. odluku o potvrdi odluke župana o obustavi ako odluku ocijeni osnovanom,*

*2. odluku o ukidanju odluke župana o obustavi ako odluku ocijeni neosnovanom.*

*Odluke se dostavljaju bez odgode predsjedniku Županijske skupštine, županu te tijelu državne uprave nadležnom za lokalnu i područnu (regionalnu) samoupravu. Odluke se obvezno objavljuju u službenom glasilu Županije.“*

Članak 3.

U članku 49. stavak 2. Statuta mijenja se i glasi:

*„Upravna tijela Županije ustrojavaju se općim aktom Županijske skupštine, za obavljanje poslova iz samoupravnog djelokruga Županije kao i povjerenih poslova državne uprave.“*

Iza stavka 2. dodaje se stavak 3. koji glasi:

*„U obavljanju povjerenih poslova državne uprave upravna tijela Županije imaju ovlasti i obveze tijela državne uprave sukladno zakonu kojim se uređuje sustav državne uprave.“*

Članak 4.

Ovlašćuje se Odbor za Statut, Poslovnik i propise Županijske skupštine da utvrdi i objavi pročišćeni tekst Statuta.

Članak 5.

Ova Statutarna odluka o izmjenama i dopunama Statuta stupa na snagu osmi dan od dana objave u „Službenom glasniku Međimurske županije“.

SKUPŠTINA MEĐIMURSKE ŽUPANIJE

KLASA:012-03/10-02/2 PREDSJEDNIK

URBROJ:2109/1-02-20-9

Čakovec, \_\_. \_\_\_. 2020. Mladen Novak, dipl.ing.

**OBRAZLOŽENJE**

**uz prijedlog Statutarne odluke o izmjenama i dopunama Statuta Međimurske županije**

RAZLOG PROMJENE STATUTA

Razlog za promjenu Statuta Međimurske županije („Službeni glasnik Međimurske županije“ broj 26/10, 4/13, 6/13 – pročišćeni tekst, 8/13, 6/14, 2/18 i 10/18- pročišćeni tekst) - (u daljnjem tekstu: Statut) je usklađivanje sa Zakonom o lokalnoj i područnoj (regionalnoj) samoupravi ("Narodne novine" broj 33/01., 60/01., 129/05., 109/07., 125/08., 36/09., 150/11., 144/12. i 123/17. - u daljnjem tekstu: Zakon), odnosno s njegovim posljednjim izmjenama i dopunama ("Narodne novine" broj 98/19.), koje su stupile na snagu 1. siječnja 2020.godine i koje obvezuju jedinice lokalne i područne (regionalne) samouprave uskladiti statute i druge opće akte s odredbama ovoga Zakona u roku od 60 dana od dana stupanja na snagu.

Promjene Zakona u svezi su i sa novim Zakonom o sustavu državne uprave („Narodne novine“ broj 66/19) koji je ukinuo Urede državne uprave u županijama (a samim time i njihovu nadležnost u domeni nadzora zakonitosti općih akata koje donosi predstavničko tijelo županije) te omogućio povjeravanje poslova državne uprave županijama.

SADRŽAJ PROMJENE

Članak 45.a stavak 2. I stavak 3. Statuta koji glase:

*„Ako Županijska skupština ne otkloni uočene nedostatke, župan je dužan bez odgode o tome obavijestiti predstojnika Ureda državne uprave u Međimurske županije i dostaviti mu odluku o obustavi općeg akta. Predstojnik Ureda državne uprave će u roku od 8 dana od zaprimanja ocijeniti osnovanost odluke župana o obustavi od primjene općeg akta.“* mijenja se u skladu sa člankom 42.stavak 5. i člankom 80.a. Zakona.

Članak 49 stavak 2. Statuta koji glasi:

*„Upravna tijela osnivaju se odlukom Skupštine radi obavljanja poslova iz samoupravnog djelokruga Županije, kao i poslova državne uprave prenijetih u njezinu nadležnost.“* mijenja se u skladu sa člankom 53.stavak 1. Zakona uvažavajući termin „povjeravanja“ poslova, a novim stavkom 3. utvrđuju se ovlasti i obveze upravnih tijela u obavljanju povjerenih poslova državne uprave, sukladno članku 53. Stavak 3. Zakona.

PRAVNA OSNOVA POKRETANJA I PROVOĐENJA POSTUPKA PROMJENE

Prema članku 95. stavku 2. Poslovnika Županijske skupštine Odbor za Statut, Poslovnik I propise podnosi Županijskoj skupštini ovaj prijedlog Statutarne odluke o izmjenama I dopunama Statuta Međimurske županije na raspravu i usvajanje.

Materijal pripremili:

* Upravni odjel za poslove Skupštine i pravne poslove Međimurske županije i
* Odbor za Statut, Poslovnik i propise Županijske skupštine

Čakovec, siječanj 2020.